ΓΡΑΠΤΗ ΕΡΩΤΗΣΗ E-0212/03

υποβολή: Christine De Veyrac (PPE-DE)και Hugues Martin (PPE-DE) προς την Επιτροπή

(3 Φεβρουαρίου 2003)

Θέμα: Η καταστροφή του Prestige και η ευρωπαϊκή αστική προστασία

Τα κράτη μέλη τα παράλια των οποίων πλήττονται από την πετρελαιοκηλίδα που προκάλεσε το δυστύχημα του πλοίου Prestige έκαναν χρήση του ευρωπαϊκού μηχανισμού συντονισμού των παρεμβάσεων παροχής βοήθειας σε θέματα αστικής προστασίας·

Μπορεί να αναφέρει λεπτομερώς η Επιτροπή ποιά βοήθεια έχει κινητοποιηθεί μέχρι σήμερα, ποιές είναι οι απαραίτητες προθεσμίες γι αυτήν και ποιά κράτη προσέφεραν βοήθεια·

Απάντηση της κας Wallstrm εξ ονόματος της Επιτροπής

(19 Μαρτίου 2003)

Τα κράτη μέλη που έχουνποστεί ζημιές από την πετρελαιοκηλίδα του Prestige ζήτησαν βοήθεια μέσω του Κέντρου Άμεσης Αντίδρασης για την πολιτική προστασία της ΕΕ(1) που ενεργοποιήθηκε την ημέρα του ατυχήματος (13 Νοεμβρίου 2002).

Το Κέντρο Άμεσης Αντίδρασης της ΕΕ, κατόπιν αιτήματος των ισπανικών, πορτογαλικών και γαλλικών αρχών, διατύπωσε οκτώ διαφορετικά αιτήματα για παροχή βοήθειας με ειδικά σκάφη, αεροσκάφη, εξοπλισμό και εμπειρογνώμονες προκειμένου να αντιμετωπίσει τη ρύπανση. Το πρώτο αίτημα εστάλη στις 14 Νοεμβρίου 2002 και το τελευταίο στις 9 Ιανουαρίου 2003. Μετά από το ατύχημα τέθηκε στη διάθεση των αρμόδιων εθνικών αρχών ένας εντυπωσιακά μεγάλος αριθμός πόρων, όπου συμπεριλαμβάνονταν 15 σκάφη καταπολέμησης της πετρελαϊκής ρύπανσης, πάνω από 20 χιλιόμετρα πλωτών φραγμάτων και πολλά ειδικά εποπτικά αεροσκάφη.

Το Κέντρο Άμεσης Αντίδρασης της Επιτροπής, σε συντονισμό με τις ισπανικές αρχές, χρησιμοποίησε επίσης δορυφορικές εικόνες της περιοχής στο πλαίσιο του Χάρτη περί διαστημικών & μεγάλων καταστροφών.

Σε συντονισμό με τις ισπανικές αρχές, η Επιτροπή διοργάνωσε πάραυτα αποστολή παρατηρητών από την πλειονότητα των κρατών μελών, οι οποίοι επισκέφτηκαν τη Γαλικία από τις 24 έως τις 27 Νοεμβρίου 2002. Η αποστολή της Κοινότητας επέτρεψε σε 24 εμπειρογνώμονες, που διορίστηκαν από τις εθνικές κυβερνήσεις, να αποκτήσουν εξειδικευμένη πείρα όσον αφορά την αντιμετώπιση αυτού του είδους καταστάσεων έκτακτης ανάγκης.

Στις ισπανικές αρχές παρασχέθηκε η δυνατότητα αποστολής μιας κοινοτικής ομάδας ειδικού έργου, αποτελούμενης από εμπειρογνώμονες τους οποίους διέθεσαν τα κράτη μέλη.

Επιπλέον, η Επιτροπή πρότεινε τη συμμετοχή Ευρωπαίων εμπειρογνωμόνων στην επιστημονική επιτροπή που συστάθηκε από τις ισπανικές αρχές, προκειμένου να αξιολογηθούν θέματα σχετικά με το ναυάγιο του Prestige.

Πιθανότατα να διενεργηθεί έρευνα εκτίμησης περιβαλλοντικών επιπτώσεων, για την οποία αναμένεται η επιβεβαίωση των ισπανικών αρχών. Η Επιτροπή θα συμβάλει έως ποσού 300 000 ευρώ για τη διεξαγωγή της εν λόγω έρευνας.

Η Επιτροπή εξέδωσε στις 5 Μαρτίου έκθεση(2) σχετικά με τις παρελθούσες, τις παρούσες και τις μελλοντικές ενέργειες που πρέπει να αναληφθούν σε επίπεδο Ένωσης προκειμένου να αντιμετωπιστούν οι συνέπειες της καταστροφής που προξένησε το Prestige και για να αποτραπούν παρόμοια ατυχήματα στο μέλλον. Η εν λόγω έκθεση θαποβληθεί στο Ευρωπαϊκό Συμβούλιο στις 21 Μαρτίου.

(1) Απόφαση 2001/792/ΕΚ Ευρατόμ του Συμβουλίου, της 23ης Οκτωβρίου 2001, περί κοινοτικού μηχανισμού για τη διευκόλυνση της ενισχυμένης συνεργασίας στις επεμβάσεις βοήθειας της πολιτικής προστασίας, ΕΕ L 297 της 15.11.2001.

(2) COM(2003)105 τελικό.